Bandlik va mehnat munosabatlari vaziri Sherzod Kudbiyev Yaponiyaning APA Group xalqaro komplekslar tarmog‘i asoschisi va egasi Toshio Motoyya bilan uchrashuv o‘tkazdi. Vazirlik xabariga ko‘ra, uchrashuvda APA Group tarmog‘ining mehmonxona xo‘jaligiga o‘zbek ishchilarini jalb qilish bo‘yicha o‘zaro hamkorlik istiqbollari muhokama etilgan. Xususan, Toshio Motoyya APA Hotels mehmonxonalari tarmog‘ida vaqtinchalik mehnat faoliyatini amalga oshirish uchun mehmonxona sohasidagi O‘zbekiston mutaxassislarini jalb qilish masalasini ko‘rib chiqishga tayyor ekanligini bildirdi. Belgilangan kelishuvlarni amaliy jihatdan yuzaga chiqarish maqsadida Motoyya O‘zbekiston Respublikasi Bandlik va mehnat munosabatlari vazirligi hamda APA Group o‘rtasida sheriklikni nazarda tutuvchi hamkorlik to‘g‘risidagi bitimni ishlab chiqishni taklif qildi.